Jaun₂ bá₄ ca₂jángꞌ₂ Pilato ca₂jɨ́inꞌ₂ Jesús ia₁jaun₂ tio₃ dsa₂ ne₄ cróg₄. Jaun₂ ca₂tág₃ dsa₂.
O₂ꞌɨ́n₃ Jesús jaun₂, quian₅ cróg₄ quióꞌ₅, a₂ŋó₃ juɨ₅ ja₁të́ꞌ₂ dsa₂ Dsɨ₂conꞌ₂ Nɨ₁mu₅ Mɨ₂dsi₄ ꞌLag₄. Quianꞌ₅₄ jág₁ jmei₅ arameo guëꞌ₂, chei₂ Gólgota.
Ja₁jaun₂ ca₂tion₃ dsa₂ ne₄ cróg₄, ján₃ bá₄ ca₂tion₃ guë́₄ dsa₂ on₃ dsa₂ siánꞌ₂ co₂lë₅ quianꞌ₅₄ Jesús, jma₃jan₂ liaꞌ₂ ca₂ton₂ quióꞌ₅; ꞌŋiog₅ guëꞌ₂ Jesús të₁toin₅₄ dsi₂jo₂.
Jaun₂ ca₂tióng₃ Pilato letras dsi₄ cróg₄ co₂ꞌnióꞌ₄ a₂juáꞌ₂: “JESÚS CHAN₂ NAZARET, RAG₅₄ QUIÁN₅ DSA₂ JUDÍOS.”
Jaun₂ juɨn₅ dsa₂ judíos ca₂ꞌɨ́₂ letras jaun₂, ia₁ ma₂quián₅ cheiꞌ₅₄ juɨg₂ ciudad bá₄ ja₁ca₂tion₃ dsa₂ cróg₄ Jesús jaun₂. Jme₁chi₁ton₅ letras jaun₂ quianꞌ₅₄ jág₁ jmei₅ hebreo, griego, quianꞌ₅₄ jág₁ jmei₅ latín në́₃.
ꞌUɨg₅₄ jaun₂, ca₂juáꞌ₂ juɨg₅₄ jme₂dsa₂ quianꞌ₅₄ dsa₂ judíos, ca₂tsɨ́ꞌ₃ Pilato: ―Tsá₃ lë₁taun₂ “Rag₅₄ quián₅ dsa₂ judíos”; ja₂lɨn₃ guë́₄ dse₃ taunꞌ₅₄“I₂juáꞌ₂ a₂lɨ́n₅ Rag₅₄ quián₅ dsa₂ judíos.”
La₁ ca₂ŋag₃ Pilato: ―Juɨ₁liaꞌ₂ a₂ma₂në₂táun₂ jniá₂, co₂në₅ ma₂në₂táun₂.
Jme₁ma₂ca₂lë₃ tion₅ ꞌlióg₂ Jesús ne₄ cróg₄, jaun₂ ca₂can₃ tsɨ₁ꞌmɨꞌ₂ quióꞌ₅ Jesús, jaun₂ ca₂jmo₃ quén₂ dsoꞌ₅₄, jma₃jan₂ ꞌlióg₂ liaꞌ₂ ca₂dsoꞌ₅₄. Ján₃ bá₄ le₂jaun₂ ca₂can₃ nɨ₁tsɨnꞌ₅₄ Jesús. La₁ nɨ₁tsɨnꞌ₅₄ në́₃, tsá₃ jme₁rë₂ꞌme₅; jme₁lë́₄ caun₂ ꞌmɨꞌ₂ conꞌ₂ lë́₅ ca₂ta₃ dsa₂, ta₁caun₂.
Jaun₂ ca₂juáꞌ₂ ꞌlióg₂ ca₂tsɨ́ꞌ₃ rɨinꞌ₅₄: ―Co₂ŋeiꞌ₅₄ tióꞌ₅ tsá₃ guéi₃. Në₃ i₁cáu₂ co₂ŋeiꞌ₅₄ dsí₂ suerte, o₁ne₄ ꞌein₂ tɨn₅₄. Jaun₂ le₂në₅ ca₂rë₃ti₃ jág₁ a₂rë₂ton₅ ne₄ Si₂ a₂juáꞌ₂: Qui₂ca₂dsiónꞌ₂ dsa₂ tsɨ́nꞌ₅ jniá₂ quiainꞌ₅₄ rɨinꞌ₅₄, ca₂co₃ ca₂dsi₂ suerte o₁ne₄ ꞌein₂ tɨn₅₄. Le₂në₅ bá₄ ca₂jmo₃ ꞌlióg₂ ꞌéi₂ tioinꞌ₅₄.
La₁ chog₅₄ Jesús në́₃, jaun₂ bá₄ jme₁chéinꞌ₄ cau₅ cróg₄, liaꞌ₂ jma₃quianꞌ₅₄ ꞌio₅₄ rɨinꞌ₅₄, quiainꞌ₅₄ María quián₅ Cleofas, quianꞌ₅₄ María chan₂ Magdala në́₃.
Jme₁ca₂jɨ́n₂ Jesús chog₅₄, quiainꞌ₅₄ chiꞌ₂ dsɨ₂guia₃-tɨ́n₂ i₂ŋɨ́₄ lë₃ jme₁ꞌnioi₃ ꞌéi₂, chéinꞌ₅ cau₅, jaun₂ ca₂juáꞌ₂ ca₂tsɨ́ꞌ₃ chog₅₄: ―ꞌIo₅₄, në₅ chénꞌ₅ ja₂ŋíꞌ₂.
Jaun₂ guë́₄ ca₂juáꞌ₂ ca₂tsɨ́ꞌ₃ dsɨ₂guia₃-tɨ́n₂ ꞌéi₂: ―Në₅ chénꞌ₅ chogꞌ₂. Ca₂le₃ jmɨg₄ jaun₂, ca₂guei₃ chiꞌ₂ dsɨ₂guia₃-tɨ́n₂ ꞌéi₂ ca₂guein₃ María dsi₂néi₂ quióꞌ₅.
Cang₂ guë́₄ jaun₂ në́₃, ia₁ jme₁ma₂ŋi₅ bá₄ Jesús a₂ma₂ca₂rë₃ꞌŋia₅ ca₂le₃jë́₃, ia₁jaun₂ le₃ti₃ jág₁ tioꞌ₅₄ ne₄ Si₂, ca₂juáꞌ₂: ―Jmɨg₂ i₁guɨꞌ₁ jniá₂.
Jë₄ jaun₂ jme₁chíꞌ₄ caun₂ nɨ₁dsɨg₁ a₂ꞌa₄ jmɨg₂ dsiꞌ₃, jaun₂ ca₂tiá₂ dsa₂ caun₂ nɨ₁jau₂ ꞌŋióꞌ₃, ca₂guioin₃ quianꞌ₅₄ jmɨg₂ dsiꞌ₃ jaun₂. Jaun₂ ca₂chi₃dsí₂ dsa₂ neiꞌ₅₄ caun₂ nɨ₁ꞌma₂ hisopo* jaun₂ ca₂chógꞌ₃ dsa₂ të₂ mɨ₂ꞌo₄ Jesús.
Jme₁ma₂në₂ꞌénꞌ₂ jmɨg₂ dsiꞌ₃ jaun₂, jaun₂ ca₂juáꞌ₂: ―Ma₂ca₂lë₃. Jaun₂ në́₃ ca₂sióg₂ mɨ₂dsi₅₄, ca₂jángꞌ₃ jme₂dsí₂ quióꞌ₅.
Jme₁lë́₄ jmɨg₄ a₂jmo₅ dsa₂ co₂jŋia₅₄ Jmɨg₄ Të₂ꞌɨn₅₄, jaun₂ tsá₃ ꞌnio₃ dsa₂ judíos juaꞌ₅₄ liaꞌ₂ ma₂le₁ton₅ jaun₂ nɨ₁ŋɨ₁₂ dsoꞌ₂ cróg₄ jmɨg₄ sa₅₄, ia₁ jmɨg₄ juëꞌ₂ lɨn₃ bá₄ sa₅₄ jaun₂. ꞌUɨg₅₄ jaun₂ në́₃ ca₂mɨ₃ ne₄ Pilato a₂chein₃ ꞌlióg₂ a₂qui₂dsɨ₃jio₅₄ dsɨ₂tag₄ ꞌéi₂, jaun₂ guë́₄ të₂.
Jaun₂ në́₃ ca₂i₁len₅₄ ꞌlióg₂ ca₂i₁jio₂ dsɨ₂tag₄ i₂le₂ꞌuɨg₅₄; ján₃ bá₄ le₂jaun₂ ca₂jmo₃ quianꞌ₅₄ i₂jan₂ i₂chi₁ton₅ cróg₄ con₂ Jesús.
La₁ jme₁ca₂jme₃quiáin₃ con₂ Jesús, ca₂jág₃ jme₁ma₂join₂₃ bá₄; ꞌuɨg₅₄ jaun₂ në́₃ tsá₃ ma₂ca₂jió₃ dsɨ₂tag₄ ꞌéi₂.
La₁ ca₂ꞌágꞌ₂ jan₂ ꞌlióg₂ mɨ₂dsɨ₁con₂ Jesús quianꞌ₅₄ ŋi₁chenꞌ₂ quióꞌ₅, jaun₂ dsɨ₂juɨ₅ le₂jaun₂ ca₂ꞌio₂ jmɨ₂ quianꞌ₅₄ jmɨg₂.
Jan₂ dsa₂ i₂ca₂të́₂ ne₄ i₂jángꞌ₅ jág₁ dsau₅ la₂; tonꞌ₂ tí₅ bá₄ jág₁ dsau₅ a₂jángꞌ₅. Ján₃ bá₄ ŋi₅ dsa₂ ꞌéi₂ a₂juáꞌ₂ jág₁ tí₅ të₃dsónꞌ₂, ia₁jaun₂ le₃ꞌénꞌ₂ ꞌniaꞌ₂ ján₃.
Ia₁ a₂ca₂lë₃ la₂, ca₂lë₃ ia₁jaun₂ le₃ti₃ jág₁ a₂rë₂ton₅ ne₄ Si₂ a₂juáꞌ₂: “Liaꞌ₂ ꞌi₁caun₂ mu₄ ꞌéi₂ tsá₃ qui₃jio₃ dsa₂.”
Le₂jaun₂ guëꞌ₂ táng₃ juáꞌ₂ ne₄ Si₂ ja₁siáꞌ₂: “Jág₂ dsa₂ jɨ́in₂ ꞌéi₂ i₂ca₂ꞌágꞌ₂ dsa₂ quióꞌ₅.”